Mladi i politička sfera

*2. Slajd: Uvod*

Postoje dva osnovna pristupa političkom aktivizmu u društvenim istraživanjima:

* Uži pojam se odnosi na aktivnosti unutar tradicionalnih političkih struktura poput učešća u političkim partijama, sindikatima, i učestvovanje u izborima.
* Širi pojam uključuje raznovrsne inicijative koje mogu biti organizovane kroz formalna udruženja (npr. za zaštitu građanskih prava, ekologiju, i lokalni razvoj) ili putem neformalnih aktivnosti (kao što su potpisivanje peticija i učestvovanje u protestima).

Istraživanja prepoznaju slabljenja tradicionalnih oblika angažmana unutar političkog polja mladih, urbanih i obrazovanih ljudi na Zapadu, dok u postsocijalističkim zemljama ovakvi trendovi nisu izraženi, ali se uočava povećanje interesovanja mladih za nove oblike političnosti.

U poređenju sa drugim evropskim državama mladi u Srbiji su u vrhu prema članstvu o političkim partijama (oko 12%)

Istraživanje mladih (19-35 godina) pokazalo je da mladi smatraju da su za napredovanje u društvu mnogo značajnije političke veze i neformalne mreže podrške nego institucionalni kanali.

Više od trećine mladih nisu članovi nijedne organizacije. Najviše podrške mladi daju onim organizacijama koje se zalažu za rešavanje problema koji pogađaju podjednako sve bez obzira na socijalni status.

Najveći deo mladih primenjuje individualizovane i autonomne strategije „snalaženja“ oslanjajući se na sopstvene snage i neformalne kanale podrške što dalje dovodi do jačanja partikularnih interesa, grupa klika i slabljenja društvene solidarnosti i kohezije.

*3. Slajd: Zainteresovanost za politiku*

Podaci pokazuju da mladi u Srbiji nisu u velikoj meri zainteresovani za politiku, za domaću politiku zainteresovano je svega 27,6%, dok je čak trećina potpuno nezainteresovana za politička dešavanja u zemlji.

Faktori koji utiču na stepen zainteresovanosti za domaću politiku su: kulturni kapital porodice porekla (obrazovanje roditelja), stepen obrazovanja mladih i pol. Ni uzrast ni mesto stanovanja nisu značajne determinante.

U najvećoj meri za politiku su zainteresovani oni koji su već završili fakultet i studenti – što ukazuje da je univerzitet mesto na kojem se u velikoj meri formiraju politički stavovi. Kao razlog koji mladi navode za (ne)zainteresovanost za politički život izdvajaju se: nemoralni i neiskreni narativi, a političare vide kao ljude koji prvenstveno rade u svoju korist.

Najčešći izvor informisanja je internet (preko polovine mladih), zatim TV, dnevne novine, diskusije, a najređe preko radija. Dakle došlo je do generacijske promene, koja sa sobom nosi to da tradicionalni kanali informisanja postaju sekundarni.

*4. Slajd: Političko delanje – izbori*

Istraživanje političkog delanja mladih u Srbiji otkriva značajan otpor prema učešću u političkom životu: gotovo polovina mladih ne želi da učestvuje, dok je svaka šesta osoba neopredeljena u pogledu političkih preferencija, a visok procenat se uzdržava od odgovaranja na takva pitanja. U kontekstu izborne participacije, oko 31,1% mladih redovno glasa, 18,9% glasa na većini izbora, 26,8% povremeno, 17,4% nikada nije glasalo, a 6% ne može da se seti svojih izbornih aktivnosti.

Većina mladih percipira da njihov glas ima minimalan ili nikakav uticaj na političke procese, kako na lokalnom, tako i na nacionalnom nivou. Analize ukazuju da visokoobrazovani mladi i starija kohorta (25-29 godina) osećaju veći uticaj svog glasa. Interesi mladih su slabo zastupljeni u politici, sa samo 3,3% mladih koji smatraju da su njihovi interesi adekvatno zastupljeni.

Uprkos ovom osećaju nedovoljne zastupljenosti, većina mladih je umereno zadovoljna stanjem demokratije u zemlji; samo 1% je potpuno zadovoljno, dok je 46,1% umereno zadovoljno. Nezadovoljnih je 33,3% i veoma nezadovoljnih 13,2%. Zadovoljstvo demokratijom varira u zavisnosti od obrazovnog statusa, pri čemu manje obrazovani pokazuju viši stepen zadovoljstva.

*5. slajd : Ideološko pozicioniranje mladih*

Gotovo polovina mladih izabrala je pozicije oko centra (zbir opcija 4, 5, 6, 7 iznosi 49,3%) dok ih je gotovo podjednako na levom (zbir opcija 1,2,3 iznosi 10,8%) i desnom (zbir opcija 8,9,10 iznosi 9,7%) krilu političkog spektra.

Analize pokazuju da se razlike na spektru političkih ideologija javljaju između mladih u odnosu na obrazovanje roditelja, tako da su mladi čiji su roditelji završili fakultet nešto bliži levom spektru. Takođe su levici bliži i mladi koji žive u gradu u poređenju sa mladima sa sela, dok devojke u proseku manje inkliniraju desnici od muških vršnjaka. Jedna od razlika koja se pojavljuje kod mladih u odnosu na njihovo ideološko pozicioniranje jeste odnos prema izlasku na izbore. Mladi koji pripadaju desnici, u gotovo poolovini slučajeva (48,6%) znaju za koga bi glasali na izborima nasuprot 31,7% mladih na levici i samo 20% onih u centru političkog spektra ideologija. Takav raspored upućuje potencijalno i na nedostatak političkih partija koje bi ideje levice i građanskog društva približile i promovisale među mlađim biračima.

*6.slajd: Generacijski (dis)kontinuitet*

Na nivou porodice funkcionišu i genealoški generacijski odnosi između roditelja i dece, čiji kulturni, ideološki i politički pogledi i interesi mogu biti isti ili različiti.

Mladi u najvećem broju slučajeva ili ne raspravljaju o političkim temama sa svojim roditeljima ili to čine veoma retko. Tek svaka deseta osoba redovno sa roditeljima priča o politici.

Kada je reč o odnosu osobina mladih i razmene mišljenja o političkim temama sa roditeljima, analize ukazuju da sa godinama starosti mladi učestalije razgovaraju o politici. U odnosu na stepen obrazovanja, najmanje sa roditeljima razgovaraju oni koji imaju završenu osnovnu školu (59,3%), zatim oni koji su još uvek u srednjoj školi (55,3%), oni koji su završili obrazovanje i imaju srednju školu završenu (50,8%) a značajno manje studenti (38,7%) i oni sa završenim fakultetom (32,6%).

Niska zastupljenost razgovora o politici utiče i na to da više od četvrtine mladih osoba ne zna političke stavove svojih roditelja. Tek svaka deseta osoba ima iste političke stavove kao i njeni roditelji, dodatno oko trećine deli slična uverenja, dok oko 30% mladih ima veoma malo ili nimalo zajedničkog sa roditeljima kad je politika u pitanju.

Sa učestalijim razgovorima o politici sa roditeljima, raste i stepen zainteresovanosti mladih za politiku na svim nivoima (nacionalnom, Balkanu, evropskom i svetskom). Takođe, mladi koji učestalije vode razgovore o politici sa svojim roditeljima, češće znaju za koga bi glasali na sledećim izborima, ali su istovremeno i češće glasali na izborima do sada. Sa povećanjem stepena slaganja oko političkih uverenja, raste i stepen zainteresovanosti za politiku na svim nivoima, stepen izlaska na izbore i jasnija opredeljenost za koga bi se na izborima glasalo

*7. slajd: Poverenje i politika*

Posmatrajući poverenje koje se poklanja pojedinim akterima, prepoznajemo da mladi najviše veruju institucijama sile i verskim organizacijama, a najmanje onim institucijama i organizacijama koje su direktno uključene u vršenje vlasti – skupštini, vladi i političkim partijama.

Interesantno je da mladi pokazuju viši stepen poverenja u nezavisne institucije (poput zaštitnika prava građana – ombudsmana) i nevladine organizacije nego u nosioce političke vlasti. Poverenje u političke partije raste kada se prelazi sa levog na desni ideološki spektar, implicirajući da je ponuda na političkom tržištu bolja za nacionalno orijentisane mlade, kao i da u nešto većoj meri odgovaraju njihovim potrebama.

*8. slajd: Ključni problemi*

Najveći problem koji bi najpre trebalo rešavati, prema mladima jeste problem nezaposlenosti, za kojim sledi problem ekonomske nerazvijenosti zemlje. Veoma visoko na ovoj skali nalazi se i borba protiv kriminala i korupcije, koju mladi mogu doživljavati kao uzrok ekonomske nerazvijenosti, ali im može biti i pokazatelj života u društvu koje je ispresecano neformalnim i klijentelističkim vezama i koje je daleko od meritokratskih principa i predvidljivosti delanja. Još jedan veoma značajan nalaz je da ispitanici ne prepoznaju pripremu zemlje za ulazak u EU kao jedan od prioriteta na koji bi vlada trebalo da se fokusira.

Interesantno je da mladi prepoznaju još jedan značajan problem društvenog i političkog života u Srbiji – odustvo solidarnosti i saosećanja.

*9. slajd: Mladi i EU integracije*

Svega trećina mladih ima mišljenje da je mesto Srbije unutar EU, dok tri od deset osoba smatraju da nije. Taj stav je u vezi sa polom ispitanika – devojke nešto češće daju podršku ulasku Srbije u EU – i sa obrazovanjem ispitanika – sa rastom obrazovanja raste i stepen podrške EU integracijama. Analize ukazuju da nešto viši stepen podrške ovom procesu poklanjaju mladi koji su na ideološkom spektru u centru, zatim levica a najmanje desno orijentisani mladići i devojke.

Razlozi zbog kojih je dobro da Srbija postane deo EU, prema mišljenju ispitanika, ukazuju da mladi imaju manje dilema kada je reč o putovanjim, druženjima i upoznavanju drugih ljudi kao koristima od članstva u EU. Posle tih, ključni razlozi povezani su sa tranzicijom ka tržištu rada – bolje obrazovanje i mogućnosti zapošljavanja vode do višeg životnog standarda. Već gotovo trećina mladih izražava sumnje da pristupanje EU vodi demokratizaciji društva i dve petine da će doći do višeg stepena bezbednosti zemlje

Razloge zbog kojih su mladi neretko kritični prema ulasku u EU, možemo pronaći u opasnostima koje percipiraju kao realne ukoliko Srbija postane deo ove međunarodne zajednice koja podrzumeva jedinstvene kriterijume funkcionisanja i slobodna tržišta roba, kapitala i radne snage. Najveći rizici pridruživanja se prepoznaju u ekonomskoj zavisnosti male i nerazvijene zemlje, koja bi ulaskom u jednu ovakvu zajednicu dodatno izgubila instrumente vođenja samostalne ekonomske politike, tako da bi joj standardi razvijenih zemalja dodatno umanjili performanse konkurentnosti.